Amapholisa Ahlasela Isigodlo Selinye Lamacele EMDC Ese Harvest House
UMnumzana Morgan Tsvangirai Lezinye Iziphathamandla Zebandla Lakhe Bahlaselwe Ngamapholisa Babotshwa ngolwesithathu yena wazokhululwa e
UMnumzana Morgan Tsvangirai umkhokheli welinye lamacele eMDC ubotshwe namhlanje lezinye iziphathamandla zemahofisini akhe e Harvest House, ngamapholisa abikwa abehlome angani aya empini, afike agombolozela lindawo avala lemigwaqo. U Tsvangirai ukhululwe emini yantambama, kodwa abanye abotshwe labo babikwa bengakaziwa ukuthi bangaphi laloba kucatshangelwa ukuthi bangabe bese Harare Central Police Station. Igqwetha lababotshiweyo laba u Mnumzana Alec Muchadehama lithi selikhweze loludaba emthethwandaba waphezulu ukuthi amagqwetha enelise ukubabona lokuthi bakhululwe. Amapholisa lama CIO abikwa elokhe eqhubeka ehlukuluza amalunga amacele omabili e MDC endaweni ezehlukeneyo. Umeli we Budiriro edaleni lepalamende u Mnumzana Emmanuel Chisvuure ubikwa ehlukuluzwe ngamapholisa lemuli yakhe izolo ebusuku abavulela impompi zamanzi agcwala indlu yonke. Omela i Glenview u Mnumzana Paul Madzore lomkakhe labo babikwa bethethwe ngamapholisa ebusuku njalo abakaziwa ukuthi bangaphi. Umcebisi ka Tsvangirai u Mnumzana Ian Makone lomkakhe u Theressa labo babikwa bethethwe phakathi kwamabili. Umsekeli kamgcinisihlalo walelibandla u Mnumzana Lovemore Moyo uchasisa ngokwenzakale namhlanje lokuthi kutshoni ebandleni lakhe kungxoxo ayenze lo Brenda Moyo we Studio7. Kunjalo nje Ele Germany eliyilo elingumgcinisihlalo wenhlanganiso yamazwe womanyano we Europe eye European Union i EU lisole kakhulu ukubotshwa kuka mongameli welinye lamacele e mdc labanye namhlanje yakhuthaza ukuthi uhulumende aphange avumele iziphathamandla ze EU ukubonana labo lokuthi bavezwe ukuthi bangaphi. Unobhala obona ngobudlelwano lamanye amazwe kwele Bhilithane u Nkosikazi Margaret Beckett laye usesole isehlakalo lesi esithi okwenziwa nguhulumende we Zimbabwe yikuvimba abamabandla aphikisayo ukuthi bengasoli uhulumende, lokubethusela nje.